Ορθότοπη ειλεϊκή νεοκύστη (μέθοδος Padovana) μετά από ριζική κυστεκτομή για καρκίνο ουροδόχου κύστεως
Authors: Κωστακόπουλος Νικόλαος 
Published: September 2021

ΠΕΡΙΛΗΨΗΣκοπός: Η VIP νεοκύστη είναι μία αποτελεσματική τεχνική για την αντικατάσταση της ουροδόχου κύστεως, μετά από ριζική κυστεκτομή. Παρουσιάζουμε μια πλήρη μελέτη σχετικά με τις επιπλοκές, τα απεικονιστικά και λειτουργικά αποτελέσματα, την εξέλιξη της νόσου και την ποιότητα ζωής, σε 95 περιπτώσεις.Μέθοδος: 95 ασθενείς με εντοπισμένο ουροθηλιακό καρκίνο (Τ2Ν0Μ0) αντιμετωπίστηκαν με ριζική κυστεκτομή και αντικατάσταση με νεοκύστη VIP. Οι ασθενείς παρακολουθήθηκαν για 36 μήνες, ξεκινώντας από τον 1ο μήνα μετεγχειρητικά και στη συνέχεια τον 3ο, 6ο, 12ο, 18ο, 24ο και 36ο μήνα. Κλινική εξέταση, και υπέρηχος πραγματοποίηθηκαν σε κάθε επανεκτίμηση και καταγράφτηκαν οι επιπλοκές. Αξονική τομογραφία και ουροδυναμική μελέτη πραγματοποίηθηκαν στους 6, 12 και 36 μήνες. Τους ίδιους μήνες χρησιμοποιήθηκε ένα ερωτηματολόγιο, για να εκτιμηθεί η υποκειμενική λειτουργικότητα της νεοκύστης και επίσης χρησιμοποιήθηκε το ερωτηματολόγιο του EORTC, για να εκτιμηθεί η ποιότητα ζωής.Αποτελέσματα: Η μέση ηλικία των ασθενών ήταν τα 67 έτη (διακύμανση 42-79). Ο μέσος χειρουργικός χρόνος ήταν 244 λεπτά (διακύμανση 200-320), ενώ ο μέσος ρυθμός μετάγγισης ήταν 3,2 μονάδες αίματος (διακύμανση 1-5 μονάδες). Περιεγχειρητικές επιπλοκές ήταν οι απόφραξεις του εντέρου (ν=2 ασθενείς, 2,10%), που χρειάστηκαν χειρουργική παρέμβαση. Υπήρξε ένας μετεγχειρητικός θάνατος, εξαιτίας μαζικής πνευμονικής εμβολής (ν=1 ασθενής, 1%). Ένας άλλος ασθενής παρουσίασε καρδιακή ανακοπή, που ανατάχθηκε επιτυχώς. Οι απώτερες μετεγχειρητικές επιπλοκές ήταν μετεγχειρητικές κήλες (ν=4 ασθενείς, 4,21%). Δεν υπήρξαν μεταβολικές διαταραχές. 2 θάνατοι σχετιζόμενοι με τον καρκίνο (υποτροπή του όγκου) (2,1%). Πέντε ασθενείς (5,26%) ανέπτυξαν υδρονέφρωση, εξαιτίας στενώματος στην ουρητηροειλεϊκή αναστόμωση, οι 4 από τους οποίους αντιμετωπίστηκαν με τοποθέτηση pigtail, και ο 5ος με επανεμφύτευση ουρητήρα. Επίσχεση ούρων εξαιτίας στένωσης του κυστικού αυχένα παρατηρήθηκε σε έναν ασθενή (1,0%), ο οποίος αντιμετωπίστηκε επιτυχώς με ενδοσκοπική εκτομή. Ένα ειλεο- νεοκυστικό συρίγγιο αναπτύχθηκε σε 1 (1,0%) ασθενή, που χρειάστηκε ανοιχτή χειρουργική επέμβαση. Η ουροδυναμική αξιολόγηση έδειξε πως η χωρητικότητα της νεοκύστης αυξήθηκε. Με τη μέγιστη χωρητικότητα τον 6ο, 12ο και 36ο μήνα να είναι 445±33, 539±55 και 590±20ml αντίστοιχα (p<0,05). Τα ποσοστά εγκράτειας κατά τη διάρκεια της ημέρας («τελείως στεγνός» ή «φοράει μια πάνα ακράτειας την ημέρα, αλλά κυρίως για ψυχολογικούς λόγους») τον 6ο, 12ο και 36ο μήνα ήταν 88,4% (ν=84 ασθενείς), 89,5% (ν=85 ασθενείς) και 87,3% (ν=83 ασθενείς) αντίστοιχα, p>0,05. Παρομοίως, τα ποσοστά εγκράτειας κατά τη διάρκεια της νύχτας ήταν σταθερά 77,9% (ν=74 ασθενείς) και 75% (ν=72 ασθενείς) αντίστοιχα. Δεν υπήρχαν στατιστικά σημαντικές διαφορές σχετικά με την ποιότητα ζωής, η οποία ήταν καλή και σταθερή κατά τη διάρκεια της περιόδου παρακολούθησης.Συμπεράσματα: Η τεχνική VIP για αντικατάσταση της ουροδόχου κύστεως μετά από ριζική κυστεκτομή είναι μια σχετικά εύκολη τεχνική με χαμηλό ποσοστό επιπλοκών, καλά λειτουργικά αποτελέσματα, που σέβεται την ποιότητα ζωής των ασθενών.